text: Nu kan du lade din elbil med - næsten - lynets hast
  28 maj 2019 kl. 16.17
  På bare 15 minutter kan du nu oplade din el-bil på en ny lynladestation i Fredericia.
  Inden længe er det slut med osende dielselbiler og larmende benzinmotorer - el-biler er fremtiden. 
  Flere af de politiske partier spår ihvertfald, at vi fra 2030 vil se mellem en halv og en hel million el-biler på vejene - men en forudsætning for at kunne køre på el er jo, at man kan lade bilerne op. 
  I dag åbnede en ny lyn-ladestation i Fredericia. 
  Den nye ladestation blev i dag åbnet for alle - og selvom det ikke er lige så hurtigt som at tanke en bil - så er det en markant hurtigere ladestander. 15 minutter varer en fuld opladning.
  - Der er enorme perspektiver i lynladestationer som dennne. Der er forudsætningen for, at kan lave en grøn omstilling og sige farvel til diesel- og benzinbiler til gavn for både miljø og klima, siger Lars Christian Lilleholt, 
  energi-, forsynings- og klimaminister, Venstre, der deltog i åbningen.
  Ladestationen er placeret midt i landet - tæt ved motorvejen i Fredericia og har plads til fire el-biler ad gangen.
  Og så er den forberedt til, at der kan komme solpaneler på taget.   
  Bag projektet står den danske e-mobilitetsudbyder Clever og det tyske energiselskab E.ON, som er gået sammen i et joint-venture under brandet Powered by E.ON Drive & Clever*.  Dagens event i Fredericia markerer også indvielsen af en mindre lynladestation fra Powered by E.ON Drive & Clever i Halsskov nær Korsør.
  Der er planer om i alt 48 lignende lynladestationer til elbiler, som skal forbinde Skandinaviens byer med resten af Europa og skabe bedre rammer for bæredygtig mobilitet til glæde for både danske og udenlandske elbilejere.  
  Konkurrenten Ionity har allerede etableret lynladestationer i Fredericia og Aabenra.
  Folketinget har bevillget 80 millioner til udbredelsen af hurtige elladestandere i hele landet. 
  Opdateret med oplysninger om andre lynladestationer.
  
  